譴瘧鬼
作者：韓愈
朝代：唐

paragraphs: 屑屑水帝魂，謝謝無餘輝。
如何不肖子，尚奮瘧鬼威。
乘秋作寒熱，翁嫗所駡譏。
求食歐泄間，不知臭穢非。
醫師加百毒，熏灌無停機。
灸師施艾炷，酷若獵火圍。
詛師毒口牙，舌作霹靂飛。
符師弄刀筆，丹墨交橫揮。
咨汝之胄出，門戶何巍巍。
祖軒而父頊，未沫於前徽。
不修其操行，賤薄似汝稀。
豈不忝厥祖，靦然不知歸。
湛湛江水情，歸居安汝妃。
清波爲裳衣，白石爲門畿。
呼吸明月光，手掉芙蓉旂。
降集隨九歌，飲芳而食菲。
贈汝以好辭，咄汝去莫違。